Denel: ‘Geen waarborg’ vir salarisse in Julie | Netwerk24
Deur William Horne 28 Junie 2019 15:56
’n Uitstalling van Denel-tegnologie in Indië in April 2016. Foto: Rapport
Denel se 3 700 werknemers, wat Dinsdag slegs 85% van hul salaris ontvang het, is toe Vrydag volledig vergoed. Geen waarborg is egter gegee oor wat volgende maand sal gebeur nie.
Dit gaan glo afhang daarvan of daar nuwe kontrakte inkom in die volgende paar weke.
Hannes Botes, ’n tegniese ambagsman wat al 36 jaar by Denel werk, het Vrydag aan Netwerk24 bevestig die oorblywende deel van sy salaris is Vrydagoggend “eerste ding” inbetaal, soos belowe is.
Maar volgens Botes het Danie du Toit, uitvoerende hoof van Denel, aan werknemers gesê daar is tans nie geld vir volgende maand se salarisse nie.
Denel het Dinsdag, op betaaldag, uit die bloute sy werknemers ingelig daar is nie genoeg geld beskikbaar om hul salarisse volledig te betaal nie.
Dit was die eerste keer dat Denel versuim het om salarisse ten volle en/of betyds te betaal.
Werknemers met wie Netwerk24 gepraat het, was veral geskok omdat hulle nie vooraf gewaarsku is nie. Botes was een van diegene wat as gevolg hiervan nie genoeg geld in sy rekening gehad het om sy aftrekorders te dek nie.
Lees ook: Denel: Werknemers praat oor skok oor salarisse
Teen Dinsdagaand het Pravin Gordhan, minister van openbare ondernemings, in die debat oor pres. Cyril Ramaphosa se staatsrede aangekondig dat ’n lener na vore gekom het om Denel te help om die salarisse betaal.
Botes sê hy is bly die geld is toe soos beloof betaal, maar hy bly bekommerd.
Hy sê Du Toit het op ’n vergadering aan werknemers gesê daar is hoegenaamd geen waarborg dat salarisse volgende maand ten volle betaal sal kan word nie.
Botes het Du Toit geprys vir sy eerlikheid en integriteit om nie leë beloftes te maak nie.
“As die kontrakte inkom, is daar volgende maand salarisse,” het Du Toit volgens Botes gesê.
Botes en ander werknemers met wie Netwerk24 gepraat het, is vol lof vir Du Toit en sê die nuwe uitvoerende hoof, wat op 14 Januarie ingeval het, doen uitstekende werk om die jare lange wanadministrasie en gevolge van staatskaping reg te stel.
“Maar mnr. Du Toit het ’n glas wyn met gif in gekry,” sê Botes.
Du Toit het aan Netwerk24 gesê sowat 260 werkers het reeds vanjaar skeidingspakkette aanvaar.
Hy sê Denel se herstruktureringsplan is op koers en dat die maatskappy reggeruk sál word. Maar vir minstens die volgende twee tot drie maande sal daar nog beduidend gesukkel word.
Ons hoop nou net mnr. Gordhan en mnr. Ramaphosa gee ons die ondersteuning wat ons nodig het.
“Ons hoop nou net mnr. Gordhan en mnr. Ramaphosa gee ons die ondersteuning wat ons nodig het,” sê Botes.
“Mnr. Du Toit doen sy bes, en die maatskappy is goed. Hulle moet ons help.”
Hoewel Botes probeer om nie moedeloos te word nie, is hy toenemend bang vir die toekoms.
“Toe ek nou die dag deur Pretoria ry en die haweloses sien, en dink aan hoe hulle tans so vermoor word, het ek myself probeer herinner dat ons gelukkig is om darem nog ’n werk te hê.
“Maar die waarheid is, ons (ambagslui by Denel) is eintlik altyd slegs die wanbetaling van twee salarisse weg van dié lot.
“Met die eerste een verloor jy jou kar. Met die tweede een jou huis.
“Met die Here se genade kom ons dalk nog hier deur.”